《王伯玉兄弟皆用叔文韵作诗见示答之》
宋代·赵蕃

春芳凋兮瘖杜宇，留得鸣鸠呼渴雨。
谁能使我病斯愈，矻矻深思诵诗许。
朝来剥啄有扣户，亟起褰裾犯尘土。
三王诗就俱送与，律应节疏如会鼓。
我家与君同郑圃。流落殊方繇丙午。
岂惟交友叹云翻，亦有弟兄悲豆煮。
羡君聚首共文书，怜我离形屡寒暑。
江南丰歉未可知，安得书来相告语。
已过有力健如犊，莫待无须行似妪。
我归当事力田科，君行宁后公车举。
会当过我南山南，门有修篁风屡舞。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。